Greek Legal Document

Category: 199

Content:
(1 ) Ίδρυση Ειδικού Νομικού Προσώπου Ιδιωτικού Δικαίου για την αξιοποίηση και διαχείριση της περιουσίας του Οικονομικού Πανεπιστημίου Αθηνών και έγκριση του καταστατικού του.ΚΕΦΑΛΑΙΟ Α ΕΠΩΝΥΜΙΑ - ΕΔΡΑ - ΣΚΟΠΟΣ - ΔΙΑΡΚΕΙΑ Άρθρο 1 Επωνυμία Το Ειδικό Νομικό Πρόσωπο Ιδιωτικού Δικαίου που ιδρύεται με το άρθρο πρώτο του διατάγματος αυτού, λειτουργεί με την επωνυμία «Εταιρεία Αξιοποιήσεως και Διαχειρίσεως της περιουσίας του Οικονομικού Πανεπιστημίου Αθηνών». Άρθρο 2 Έδρα Έδρα της Εταιρείας ορίζεται η Αθήνα. Άρθρο 3 1.Σκοπός της Εταιρείας είναι η αξιοποίηση και η διαχείριση της περιουσίας του Οικονομικού Πανεπιστημίου Αθηνών, σύμφωνα με το άρθρο 3, παράγραφος 7 του Ν. 1268/1982. Ως περιουσία νοείται τόσο η κινητή όσο και η ακίνητη που περιέρχεται στο Ίδρυμα από οποιαδήποτε πηγή, εκτός εκείνης που έχει εκάστοτε προορισθεί προς άμεση χρήση των υπηρεσιών του Ιδρύματος, για την οποία το ιδρυόμενο νομικό πρόσωπο μπορεί να προβαίνει μόνο σε εργασίες επιμέλειας και συντηρήσεως. 2.Για την εκπλήρωση του παραπάνω σκοπού, στις δραστηριότητες της Εταιρείας περιλαμβάνονται: 1)Η απογραφή, η φροντίδα για τη χαρτογράφηση και κτηματογράφηση της ακίνητης περιουσίας του Ιδρύματος, η συγκέντρωση των τίτλων ιδιοκτησίας των επιμέρους ακινήτων καθώς και η καταγραφή με τη δημιουργία κατάλληλα ενημερωμένου αρχείου όλων των κινητών περιουσιακών στοιχείων του Ιδρύματος. 2)Η επιδίωξη για τη λήψη χαριστικών παροχών και χρηματοδοτήσεων από οποιονδήποτε Δημόσιο ή Ιδιωτικό φορέα προοριζομένων για την εξυπηρέτηση των εκπαιδευτικών και ερευνητικών σκοπών του Ιδρύματος. 3)Η αποκλειστική διοίκηση και η επιμελής και σύμφωνη με τους κανόνες της τακτικής εκμετάλλευσης διαχείριση της κινητής και ακίνητης περιουσίας που περιέρχεται στο Ίδρυμα με οποιαδήποτε αιτία. 4)Η αξιοποίηση της ακίνητης περιουσίας του Ιδρύματος, που θα πραγματοποιείται από τη μια πλευρά με την επιλογή των κατάλληλων εκάστοτε ακινήτων που θα προορίζονται για την κάλυψη των στεγαστικών αναγκών του Ιδρύματος, και από την άλλη πλευρά με την πώληση, ανταλλαγή, εκμίσθωση και εν γένει παραχώρηση της χρήσης των υπολοίπων, με στόχο την απόκτηση κατά πλήρη κυριότητα ή τη χρησιμοποίηση άλλων ακινήτων πρόσφορων για την ικανοποίηση των άμεσων και απώτερων στεγαστικών αναγκών του Ιδρύματος. 5)Η χρησιμοποίηση του προϊόντος από τις παραπάνω διαχειριστικές πράξεις όπως ακόμα και ιδιών διαθεσίμων της Εταιρείας για τη χρηματοδότηση έργων μελέτης, ανέγερσης και διαρρύθμισης κτιρίων στα πλαίσια των στεγαστικών προγραμμάτων του Ιδρύματος και προμήθεια πάσης φύσεως εξοπλιστικού υλικού των Πανεπιστημιακών μονάδων που είναι απαραίτητο για τη διεξαγωγή και ανάπτυξη της εκπαιδευτικής και ερευνητικής δραστηριότητας. 6)Η φροντίδα για την εκπόνηση και εκτέλεση με τους πόρους που διαχειρίζεται η Εταιρεία προγραμμάτων στέγασης και λειτουργίας των υπηρεσιακών και εκπαιδευτικών μονάδων του Ιδρύματος, σε συνεργασία με τους αρμόδιους τεχνικούς φορείς του Ιδρύματος. 7)Η αποδοχή ιδίω ονόματι ή στο όνομα και για λογαριασμό πάντοτε του Ιδρύματος, δωρεών, κληρονομιών και κληροδοσιών που προέρχονται από οποιαδήποτε ημεδαπά ή αλλοδαπά φυσικά ή νομικά πρόσωπα. 3.Στις δραστηριότητες της Εταιρείας περιλαμβάνεται και οποιαδήποτε άλλη ενέργεια και πράξη που ανάγεται στην εκπλήρωση του σκοπού που μνημονεύεται στην παράγραφο 1 του άρθρου αυτού με γνώμονα πάντοτε τη δημιουργία μέσων και πόρων για την ενίσχυση της εκπαιδευτικής και ερευνητικής διαδικασίας και ανάπτυξης γενικότερα του Οικονομικού Πανεπιστημίου Αθηνών. 4.Για τη διενέργεια των παραπάνω πράξεων που ανάγονται στους σκοπούς της Εταιρείας, απαιτείται απόφαση του Δ.Σ. αυτής ή του εξουσιοδοτημένου προς τούτο οργάνου της, προκειμένου δε για την εκποίηση ακινήτων απαιτείται απόφαση της Συγκλήτου και η διενέργεια δημόσιου διαγωνισμού. Άρθρο 4 Διοίκηση και Αξιοποίηση της περιουσίας του Ιδρύματος 1.Με την έναρξη ισχύος του παρόντος η διαχείριση ολόκληρης της κατά το προηγούμενο άρθρο περιουσίας του Οικονομικού Πανεπιστημίου Αθηνών περιέρχεται αυτοδίκαια στη διοίκηση της Εταιρείας. 2.Μέσα σε τρεις μήνες αφότου συσταθούν η διοίκηση και οι υπηρεσίες της Εταιρείας και γίνει η σχετική ειδοποίηση εγγράφως, οι αρμόδιες υπηρεσίες και οι εκπαιδευτικές και ερευνητικές μονάδες του Ιδρύματος έχουν την υποχρέωση να στείλουν στην Εταιρεία κατάσταση της κινητής και ακίνητης περιουσίας που είναι καταχωρημένη στα βιβλία που τηρούνται απ αυτές, με υποχρεωτική αναφορά του νομικού και πραγματικού καθεστώτος κάθε ακινήτου. 3.Την ίδια υποχρέωση έχουν οι παραπάνω υπηρεσίες ή μονάδες για κάθε ακίνητο ή κινητό που θα περιέρχεται για πρώτη φορά στο μέλλον με οποιοδήποτε τρόπο. Επίσης οι ίδιες παραπάνω υπηρεσίες έχουν πάντοτε την υποχρέωση να ενημερώνουν την Εταιρεία για κάθε μεταβολή που σημειώνεται στην κατάσταση της κινητής και ακίνητης περιουσίας του Ιδρύματος. Άρθρο 5 Η Εταιρεία Εντολοδόχος και Πληρεξούσιος του Ιδρύματος 1.Με την έναρξη της ισχύος του διατάγματος αυτού η Εταιρεία έχει την εντολή και πληρεξουσιότητα για την επιχείρηση των δικαιοπραξιών που αφορούν την κινητή και ακίνητη περιουσία του Ιδρύματος. Τα αποτελέσματα των δικαιοπραξιών αυτών επέρχονται στο όνομα και για λογαριασμό του Οικονομικού Πανεπιστημίου Αθηνών εφ όσον αφορούν σε περιουσιακά στοιχεία ιδιοκτησίας του. 2.Η Εταιρεία έχει την υποχρέωση να διοικεί και να διαχειρίζεται με επιμέλεια την περιουσία του Ιδρύματος και σύμφωνα με τους κανόνες της τακτικής εκμετάλλευσης. Η Διοίκηση της Εταιρείας οφείλει να αποζημιώνει το Ίδρυμα για κάθε ζημιά που γίνεται σ αυτό από υπαιτιότητα των μελών της. Άρθρο 6 Η διάρκεια της Εταιρείας είναι αόριστη. Άρθρο 7 1.Το Μετοχικό Κεφάλαιο της Εταιρείας ορίζεται στο ποσό των δραχμών 10.000.000 και εκφράζεται με μια μετοχή που ανήκει ολόκληρη στο Οικονομικό Πανεπιστήμιο Αθηνών. 2.Το Μετοχικό Κεφάλαιο καλύπτεται σύμφωνα με τη διάταξη του άρθρου 30 του παρόντος. Άρθρο 8 1.Η μοναδική μετοχή της Εταιρείας είναι ονομαστική και αδιαίρετη. 2.Ο τίτλος της μετοχής φέρει τη σφραγίδα της Εταιρείας, την ημερομηνία έκδοσης καθώς και τις υπογραφές του Προέδρου του Δ.Σ. και του Διευθύνοντος Συμβούλου. Άρθρο 9 1.Η Εταιρεία διοικείται από Διοικητικό Συμβούλιο. 2.Το Διοικητικό Συμβούλιο έχει επτά μέλη και αποτελείται από: 1)Τον Πρόεδρο. 2)Τον Αντιπρόεδρο. 3)Τον Διευθύνοντα Σύμβουλο και 4)Τέσσερα (4) μέλη. 3.Τα μέλη του Διοικητικού Συμβουλίου εκτός του Προέδρου στο αξίωμα του οποίου ορίζεται ο εκάστοτε Πρύτανης του Πανεπιστημίου, εκλέγονται από τη Γενική Συνέλευση της Εταιρείας μεταξύ ατόμων που είναι Έλληνες Πολίτες και έχουν το κοινωνικό κύρος και την επαγγελματική γνώση για να συνδράμουν την Εταιρεία στο έργο της, ανακαλούνται δε οποτεδήποτε. 4.Το Διοικητικό Συμβούλιο εκλέγει από τα μέλη του τον Αντιπρόεδρο και τον Διευθύνοντα Σύμβουλο. Άρθρο 10 Θητεία - Αναπλήρωση Συμβούλων 1.Η θητεία των μελών του Διοικητικού Συμβουλίου είναι τριετής. 2.Εάν για οποιαδήποτε αιτία κενωθεί θέση Συμβούλου, το Διοικητικό Συμβούλιο με την απαρτία του άρθρο 14, παράγραφος 1 του διατάγματος αυτού εκλέγει προσωρινά τον αντικαταστάτη για χρόνο ίσο προς το υπόλοιπο της θητείας αυτού που αντικαθιστά. Η εκλογή του νέου Συμβούλου υποβάλλεται για έγκριση στην πρώτη Γενική Συνέλευση. Άρθρο 11 1.Τα μέλη του Δ.Σ. υποχρεούνται να παρίστανται στις συνεδριάσεις του. Η απουσία μέλους, χωρίς σπουδαίο λόγο από 5 συνεχείς συνεδριάσεις ή για χρονική περίοδο 3 μηνών ισοδυναμεί με παραίτηση. Ο Πρόεδρος του Δ.Σ. είναι υποχρεωμένος να εγγράψει για συζήτηση στην ημερήσια διάταξη των εργασιών του Δ.Σ., μέσα σε ένα μήνα αφ ότου προέκυψε ο λόγος, ως θέμα την απουσία μέλους που ισοδυναμεί με παραίτηση. 2.Οι παραιτήσεις των μελών του Δ.Σ. και του Διευθύνοντος Συμβούλου υποβάλλονται στο Δ.Σ. 3.Τα μέλη του Δ.Σ. υποχρεούνται να μην ενεργούν πράξεις ανταγωνιστικές του σκοπού της Εταιρείας. Άρθρο 12 Πρόεδρος και Αντιπρόεδρος του Διοικητικού Συμβουλίου 1.0 Πρόεδρος του Διοικητικού Συμβουλίου προεδρεύει των συνεδριάσεων του Δ.Σ., διευθύνει τις εργασίες του, έχει την ανώτατη εποπτεία λειτουργίας της Εταιρείας και ενημερώνει σχετικά το Δ.Σ. 2.Τον Πρόεδρο αναπληρώνει ο Αντιπρόεδρος και αυτόν Σύμβουλος που ορίζεται από το Διοικητικό Συμβούλιο. Άρθρο 13 1.Το Διοικητικό Συμβούλιο συνέρχεται και συνεδριάζει στην έδρα της Εταιρείας. Το Δ.Σ. συγκαλείται από τον Πρόεδρο σε ημέρα και ώρα που καθορίζεται από αυτόν, τακτικά και υποχρεωτικά μια φορά το μήνα και έκτακτα όταν ο Πρόεδρος το κρίνει σκόπιμο ή το ζητήσει ο Διευθύνων Σύμβουλος. Στη δεύτερη περίπτωση ο Πρόεδρος του Δ.Σ. είναι υποχρεωμένος: 1)Να συγκαλεί το Δ.Σ. και να ορίζει ημέρα συνεδρίασης του που να μην απέχει περισσότερο από 10 ημέρες από την υποβολή της σχετικής αίτησης. 2)Να θέτει κάθε θέμα που προτείνεται σε συζήτηση στην ημερήσια διάταξη της πρώτης μετά την υποβολή της σχετικής αίτησης συνεδριάσεως. Άρθρο 14 1.Το Δ.Σ. βρίσκεται σε απαρτία και συνεδριάζει έγκυρα, όταν παρίστανται τουλάχιστον τέσσερα (4) μέλη του. 2.Το Δ.Σ. λαμβάνει αποφάσεις με απόλυτη πλειοψηφία των παρόντων μελών. Σε περίπτωση ισοψηφίας υπερισχύει η γνώμη με την οποία τάσσεται ο Πρόεδρος. Άρθρο 15 Αρμοδιότητες Διοικητικού Συμβουλίου 1.Το Δ.Σ. είναι αρμόδιο να αποφασίζει για κάθε θέμα και ασκεί κάθε εξουσία που αφορά τη διοίκηση της Εταιρείας, τη διαχείριση της περιουσίας της και γενικά την επιδίωξη του σκοπού της. 2.Το Δ.Σ. εισηγείται στη Γενική Συνέλευση τον ετήσιο προϋπολογισμό, την ευθύνη καταρτίσεως του οποίου φέρει, τον ετήσιο ισολογισμό και την Έκθεση των πεπραγμένων. 3.Το Διοικητικό Συμβούλιο ελέγχει τη δραστηριότητα της Εταιρείας. 4.Το Δ.Σ. διορίζει και παύει το Διευθύνοντα Σύμβουλο, ορίζει το ύψος των αποδοχών του και καταρτίζει τον Εσωτερικό Κανονισμό οργάνωσης και λειτουργίας της Εταιρείας. 5.Οι συζητήσεις και αποφάσεις του Δ.Σ. καταχωρίζονται στο σχετικό βιβλίο πρακτικών και υπογράφονται από όλα τα μέλη που παρίστανται. Μέλη που διαφωνούν προς την απόφαση που έχει ληφθεί, έχουν το δικαίωμα να ζητήσουν να γραφεί η γνώμη τους στα πρακτικά. Εάν κάποιος Σύμβουλος αρνηθεί να υπογράψει, αυτό αναφέρεται στα πρακτικά. Αντίγραφα ή αποσπάσματα από το βιβλίο των πρακτικών του Δ.Σ. επικυρώνονται κατά το χρόνο έκδοσής τους από τον πρόεδρο του Δ.Σ. ή τον νόμιμο αναπληρωτή του. 6.Ο γραμματέας του Δ.Σ. ορίζεται από τον Πρόεδρο και μπορεί να συνδέεται με σχέση εξαρτημένης εργασίας με την Εταιρεία. Άρθρο 16 1.Την Εταιρεία εκπροσωπεί δικαστικώς και εξωδίκως ο Διευθύνων Σύμβουλος. 2.Ο Διευθύνων Σύμβουλος είναι προϊστάμενος των υπηρεσιών της Εταιρείας, ελέγχει και συντονίζει τη λειτουργία των υπηρεσιών και επιμελείται την εκτέλεση των αποφάσεων του Δ.Σ. και της Γενικής Συνέλευσης και γενικά εποπτεύει την ομαλή λειτουργία της Εταιρείας. Ο Διευθύνων Σύμβουλος υπογράφει τα έγγραφα της Εταιρείας, εισπράττει τις απαιτήσεις, ενεργεί αναλήψεις, υπογράφει τις εντολές πληρωμής για τις τρέχουσες συναλλαγές και τις υπόλοιπες πληρωμές. Για την υπογραφή ορισμένων εγγράφων μπορεί να εξουσιοδοτεί υπάλληλο της Εταιρείας. Ο Διευθύνων Σύμβουλος εισηγείται τα θέματα της ημερήσιας διάταξης του Δ.Σ., διορίζει τους πληρεξούσιους δικηγόρους, αποφασίζει την πρόσληψη του αναγκαίου προσωπικού και προσδιορίζει το ύψος των μισθών και των κάθε είδους αποδοχών τους, σύμφωνα με τις ισχύουσες κάθε φορά διατάξεις της Εργατικής Νομοθεσίας. 3.Το ύψος των αποδοχών του Διευθύνοντος Συμβούλου καθώς και τους όρους της σύμβασης εργασίας με την Εταιρεία εγκρίνει η Γενική Συνέλευση στην πρώτη συνεδρίαση της μετά την εκλογή του από το Δ.Σ. Άρθρο 17 1.Στα μέλη του Δ.Σ. χορηγείται αποζημίωση για κάθε συμμετοχή τους στις συνεδριάσεις του Δ.Σ. ή πάγια μηνιαία αποζημίωση. Το ποσό της αποζημιώσεως καθορίζεται από τη Γενική Συνέλευση και για το διάστημα μέχρι τη σύγκληση της νέας τακτικής Γενικής Συνέλευσης και είναι ανάλογη με τον τιμητικό χαρακτήρα της ιδιότητας του μέλους. 2.Κάθε άλλη αποζημίωση ή αμοιβή των μελών του Διοικητικού Συμβουλίου βαρύνει την Εταιρεία μόνο με ειδική απόφαση της τακτικής Γενικής Συνέλευσης και μετά από εισήγηση του Διοικητικού Συμβουλίου. Άρθρο 18 Ευθύνη Συμβούλων Τα σχετικά με την ευθύνη των μελών του Διοικητικού Συμβουλίου και του Διευθύνοντος Συμβούλου ρυθμίζονται από το άρθρο 22α του Κ.Ν. 2190/1920, όπως αυτό ισχύει. ΚΕΦΑΛΑΙΟ Δ ΓΕΝΙΚΗ ΣΥΝΕΛΕΥΣΗ Άρθρο 19 1.Η Γενική Συνέλευση είναι το ανώτατο όργανο του νομικού προσώπου της Εταιρείας και έχει το δικαίωμα να αποφασίζει για κάθε υπόθεση που αφορά την Εταιρεία, θέση Γενικής Συνελεύσεως επέχει η Σύγκλητος του Οικονομικού Πανεπιστημίου στην οποία ανήκουν και από την οποία ασκούνται οι αρμοδιότητες της Γενικής Συνέλευσης. 2.Η Γενική Συνέλευση εγκρίνει το πρόγραμμα της Εταιρείας όπως προτείνεται από το Δ.Σ., εποπτεύει τη λειτουργία της και ελέγχει τις πράξεις του Δ.Σ. Ειδικώτερα η Γ.Σ. είναι αρμόδια να αποφασίζει για τα παρακάτω θέματα: α) Εκλογή των μελών του Διοικητικού Συμβουλίου, β) Έγκριση του ισολογισμού της Εταιρείας, γ) Διάθεση των εσόδων ή των πόρων της Εταιρείας, δ) Ορισμός Ελεγκτών. 1)Απαλλαγή των μελών του Διοικητικού Συμβουλίου και των Ελεγκτών από κάθε ευθύνη για αποζημίωση. 2)Τροποποίηση του Καταστατικού. 3)Αύξηση ή μείωση του Μετοχικού Κεφαλαίου. 4)Έκδοση δανείου με ομολογίες. 5)Έγκριση της Έκθεσης πεπραγμένων. 6)Σύναψη δανείων πέραν του ποσού του Κεφαλαίου της Εταιρείας. 7)Πώληση ακινήτων. 8)Έλεγχος των πράξεων του Διοικητικού Συμβουλίου και της πορείας της υλοποίησης του προγράμματος, ιγ) Διορισμός εκκαθαριστών, ιδ) Διάλυση της Εταιρείας. 3.Η Γενική Συνέλευση προς άσκηση των αρμοδιοτήτων της συνέρχεται σε τακτική συνεδρίαση κατ έτος ή εκτάκτως. Ο Πρύτανης ή ο νόμιμος αναπληρωτής του συντάσσει και υπογράφει την απόφαση της Συγκλήτου. Άρθρο 20 1.Η Γενική Συνέλευση συνέρχεται υποχρεωτικά στην έδρα της Εταιρείας μια φορά τουλάχιστον σε κάθε εταιρική χρήση και μέσα σε έξη μήνες το πολύ από τη λήξη της χρήσης. Το Διοικητικό ΣΥμβούλιο μπορεί να συγκαλεί και εκτάκτως τη Γενική Συνέλευση όποτε το κρίνει σκόπιμο. 2.Το Διοικητικό Συμβούλιο είναι υποχρεωμένο να συγκαλεί τη Γενική Συνέλευση, εκτός από τις περιπτώσεις που προβλέπονται από το Νόμο και το καταστατικό και σε κάθε άλλη περίπτωση μετά από αίτηση του Πρύτανη του Ιδρύματος ή του 1/5 των μελών της Συγκλήτου. 3.Το Διοικητικό Συμβούλιο οφείλει να συγκαλεί τη Γενική Συνέλευση ύστερα από αίτηση των Ελεγκτών μέσα σε δέκα ημέρες από Την επίδοση της αίτησης στον Πρόεδρό του και να ορίζει ως αντικείμενο της ημερήσιας διάταξης το περιεχόμενο της αίτησης. Άρθρο 21. Διαδικασία Πρόσκλησης της Γενικής Συνέλευσης. 1.Η Γενική Συνέλευση συγκαλείται είτε σε τακτική είτε σε έκτακτη συνεδρίαση από το Διοικητικό Συμβούλιο της Εταιρείας. 2.Η Γενική Συνέλευση, με εξαίρεση τις επαναληπτικές συνελεύσεις και τις συνελεύσεις που εξομοιώνονται με αυτές καλείται 20 τουλάχιστον ημέρες πριν από την οριζόμενη για τη συνεδρίαση ημέρα στις οποίες υπολογίζονται και οι εξαιρετέες ημέρες. Η ημέρα γνωστοποίησης της πρόσκλησης για Γενική Συνέλευση και η ημέρα της συνέλευσης δεν υπολογίζονται. Η σχετική πρόσκληση περιλαμβάνει τον τόπο, την ημέρα και ώρα της συνέλευσης καθώς και τα θέματα της ημερήσιας διάταξης με σαφήνεια. Κοινοποιείται στα μέλη με τον τρόπο που κοινοποιείται η πρόσκληση για τη συνέλευση της Συγκλήτου. 3.Η ίδια πρόσκληση δημοσιεύεται απαραίτητα σε μια πρωινή και μια απογευματινή εφημερίδα. Η παράλειψη δημοσίευσης στις εφημερίδες δεν συνεπάγεται ακυρότητα της Γενικής Συνέλευσης. Άρθρο 22. Προεδρείο Γενικής Συνέλευσης. Ο Πρόεδρος του Διοικητικού Συμβουλίου της Εταιρείας προεδρεύει της Γενικής Συνέλευσης ή εφόσον κωλύεται αυτός, ο αναπληρωτής του. Άρθρο 23 1.Οι συζητήσεις και αποφάσεις της Γενικής Συνέλευσης περιορίζονται στα θέματα της ημερήσιας διάταξης. Η ημερήσια διάταξη καταρτίζεται από το Διοικητικό Συμβούλιο, περιλαμβάνει δε τις προτάσεις του, τις προτάσεις του Ιδρύματος και των Ελεγκτών. Συζητήσεις εκτός από τα θέματα της ημερήσιας διάταξης επιτρέπεται με συναίνεση της Γενικής Συνέλευσης. 2.Περιλήψεις των συζητήσεων στις Γ ενικές Συνελεύσεις καθώς και οι αποφάσεις που λαμβάνονται καταχωρίζονται σε ειδικό βιβλίο και υπογράφονται από τον Πρόεδρο της Γενικής Συνέλευσης και τον Γραμματέα. 3.Αντίγραφα και αποσπάσματα πρακτικών επικυρώνονται από τον Πρόεδρο του Διοικητικού Συμβουλίου της Εταιρείας ή το Διευθύνοντα Σύμβουλο. Άρθρο 24 1.Η απαρτία και πλειοψηφία της Γ ενικής Συνέλευσης υπολογίζεται κατά το άρθρο 12 παρ. 5 του Ν. 1268/82, όπως ισχύει κάθε φορά. 2.Απαρτία και πλειοψηφία των 2/3 των μελών της Γενικής Συνέλευσης απαιτείται για την λήψη αποφάσεων που αφορούν τη διάλυση της Εταιρείας, μεταβολή του αντικειμένου της, αύξηση ή μείωση του κεφαλαίου της και έκδοση δανείου μέχρι το μισό του κεφαλαίου της. Άρθρο 25. Απαλλαγή των Μελών του Διοικητικού Συμβουλίου Μετά την έγκριση του Ισολογισμού, η Γενική Συνέλευση αποφαίνεται με ειδική απόφαση για την απαλλαγή ή όχι των μελών του Διοικητικού Συμβουλίου και των Ελεγκτών από κάθε ευθύνη αποζημίωσης. Η απαλλαγή είναι ανίσχυρη στις περιπτώσεις του άρθρου 22α του Κ. Ν. 2190/ 1920, όπως αυτός ισχύει. ΚΕΦΑΛΑΙΟ Ε ΕΛΕΓΚΤΕΣ - ΕΠΟΠΤΕΙΑ ΤΗΣ ΕΤΑΙΡΕΙΑ Άρθρο 26 1.Ο τακτικός έλεγχος της οικονομικής διαχείρισης και του ισολογισμού της Εταιρείας ασκείται από δύο (2) Ελεγκτές που ορίζονται με τους αναπληρωτές τους από μέλη του Σώματος Ορκωτών Ελεγκτών από την προηγούμενη τακτική Γενική Συνέλευση. 2.Η αμοιβή των Ελεγκτών ορίζεται στην απόφαση της Γενικής Συνέλευσης που τους ορίζει. 3.Μέσα σε 5 ημέρες από τη συνεδρίαση της Γενικής Συνέλευσης που τους όρισε, πρέπει να τους ανακοινωθεί από την εταιρεία ο διορισμός τους. Εφ όσον οι Ελεγκτές μέσα στις επόμενες 5 ημέρες, δεν αποποιηθούν το διορισμό τους, θεωρείται ότι τον έχουν αποδεχθεί και ευθύνονται σύμφωνα με το άρθρο 37 του Κ.Ν. 2190/1920, όπως αυτό ισχύει. Άρθρο 27 1.Η Εταιρεία λειτουργεί υπό την ευθύνη και τον έλεγχο του Οικονομικού Πανεπιστημίου Αθηνών. 2.Η Εταιρεία, δια του Προέδρου του Διοικητικού Συμβουλίου υποβάλλει στη Σύγκλητο του Ιδρύματος εξαμηνιαίες εκθέσεις σχετικά με τη λειτουργία και τη δραστηριότητά της και παρέχει στη Σύγκλητο χωρίς καθυστέρηση κάθε έγγραφο που ζητά. 3.Η Εταιρεία υπάγεται στην εποπτεία του Κράτους που ασκείται από τον Υπουργό Εθνικής Παιδείας και Θρησκευμάτων. Οι αρμοδιότητες του Υπουργού Εμπορίου, ως προς την λειτουργία της σύμφωνα με τη νομοθεσία για τις ανώνυμες εταιρείες ασκούνται από τον Υπουργό Εθνικής Παιδείας και Θρησκευμάτων. Ο έλεγχος αυτός μπορεί να είναι οικονομικός, διαχειριστικός και διοικητικός. ΚΕΦΑΛΑΙΟ ΣΤ ΙΣΟΛΟΓΙΣΜΟΣ - ΔΙΑΝΟΜΗ ΚΕΡΔΩΝ Άρθρο 28 1.Η Εταιρική χρήση είναι διάρκειας δώδεκα (12) μηνών. Αρχίζει την 1η Ιανουαρίου και λήγει την 31η Δεκεμβρίου κάθε έτους. 2.Στο τέλος κάθε χρήσης το Διοικητικό Συμβούλιο κλείνει τους λογαριασμούς, συντάσσει λεπτομερή απογραφή της εταιρικής περιουσίας και καταρτίζει τον ετήσιο Ισολογισμό σύμφωνα με τις ισχύουσες διατάξεις. Ο Ισολογισμός υποβάλλεται για έγκριση στην τακτική Γενική Συνέλευση και συνοδεύεται από επεξηγηματική έκθεση του Διοικητικού Συμβουλίου, στην οποία αναφέρονται αναλυτικά όλα τα στοιχεία ενεργητικού και παθητικού καθώς και τα στοιχεία του λογαριασμού αποτελεσμάτων χρήσης. Ο Ισολογισμός συνοδεύεται και από την έκθεση των Ελεγκτών. Τον Ιούλιο κάθε έτους συντάσσεται έκθεση σχετικά με την πρόοδο των εργασιών της Εταιρείας κατά το διαρρεύσαν πρώτο εξάμηνο του έτους, αντίγραφο της οποίας υποβάλλεται στη Σύγκλητο του Ιδρύματος. 3.Ο Ισολογισμός και το πιστοποιητικό των Ελεγκτών δημοσιεύονται είκοσι ημέρες τουλάχιστον πριν από τη συνεδρίαση της Γενικής Συνέλευσης σε μια κατά τη κρίση του Διοικητικού Συμβουλίου ημερήσια πολιτική εφημερίδα που κυκλοφορεί σ όλη τη χώρα και σε μια ημερήσια ή εμβοδμαδιαία οικονομική εφημερίδα, σύμφωνα με την παράγραφο 2 του άρθρου 26 του Κ.Ν. 2190/1920 όπως αυτός ισχύει. 4.Μέσα σε είκοσι ημέρες από την έγκριση του Ισολογισμού από την τακτική Γενική Συνέλευση υποβάλλεται στη Σύγκλητο του Ιδρύματος αντίγραφο του εγκριθέντος Ισολογισμού. 5.Για να ληφθεί από τη Γενική Συνέλευση έγκυρα απόφαση για τον Ισολογισμό που έχει καταρτισθεί από το Διοικητικό Συμβούλιο, πρέπει προηγουμένως να έχει αυτός ειδικά θεωρηθεί: α) από τον Διευθύνοντα Σύμβουλο και β) από τον προϊστάμενο του Λογιστηρίου της Εταιρείας. Τα παραπάνω πρόσωπα υποχρεούνται να εκθέτουν στη Γενική Συνέλευση εγγράφως τις αντιρρήσεις τους, αν διαφωνούν σχετικά με τον τρόπο κατάρτισης του Ισολογισμού. Άρθρο 29. Πόροι Εταιρείας - Καθαρά έσοδα και διάθεσή τους. 1.Τα έσοδα που πραγματοποιεί η Εταιρεία διακρίνονται σε ίδιους αυτής πόρους και σε πόρους του Οικονομικού Πανεπιστημίου Αθηνών των οποίων η Εταιρεία έχει τη διοίκηση και διαχείριση. Πόροι της Εταιρείας είναι: 1)Το ποσοστό επί των εισπράξεων από τη διαχείριση της περιουσίας του Ιδρύματος, όπως ορίζεται στην παράγραφο 3 του άρθρου αυτού. 2)Οι δωρεές, κληρονομιές και κληροδοσίες προς την ίδια την Εταιρεία. 3)Οι τόκοι από την κατάθεση του Μετοχικού Κεφαλαίου της Εταιρείας και από τα έσοδά της. Πόροι του Ιδρύματος, των οποίων την διαχείριση έχει η Εταιρεία, είναι: 1)Τα ποσά που προβλέπονται κάθε χρόνο στον Τακτικό Προϋπολογισμό και τον Προϋπολογισμό Δημοσίων Επενδύσεων, για ανέγερση, λειτουργία και εξοπλισμό των Πανεπιστημιακών μονάδων, τα οποία τίθενται στη διάθεσή της για την εκπλήρωση του σκοπού της. 2)Τα έσοδα από την εκποίηση και διαχείρηση των εν γένει περιουσιακών στοιχείων του Ιδρύματος. 2.Η περιουσία του Οικονομικού Πανεπιστημίου Αθηνών την οποία διαχειρίζεται η Εταιρεία απεικονίζεται ξεχωριστά και αναλυτικά με ιδιαίτερο λογαριασμό διατίθεται δε προς εκτέλεση του σκοπού της Εταιρείας ύστερα από απόφαση του Διοικητικού Συμβουλίου αυτής. 3.Η Εταιρεία για την κάλυψη δαπανών λειτουργίας της έχει δικαίωμα σε ποσοστό επί των εισπράξεων από την εν γένει διαχείριση της περιουσίας του Οικονομικού Πανεπιστημίου Αθηνών το ύψος του οποίου καθορίζεται με την απόφαση της Συγκλήτου του Ιδρύματος. 4.Καθαρά κέρδη της Εταιρείας είναι αυτά που προκύπτουν αφού αφαιρεθούν από τα ακαθάριστα έσοδα όλα τα έξοδα, οι ζημιές, οι αποσβέσεις και κάθε άλλο βάρος. Από τα καθαρά κέρδη ποσοστό δέκα τοις εκατό (10%) αφαιρείται για το σχηματισμό τακτικού αποθεματικού. Η κράτηση αυτή παύει να είναι υποχρεωτική όταν το αποθεματικό καλύψει ποσό ίσο με το ένα τρίτο (1 /3) του Μετοχικού Κεφαλαίου. Αν όμως αυτό μειωθεί για οποιοδήποτε λόγο, η κράτηση, επαναλαμβάνεται μέχρι το ίδιο όριο. Το υπόλοιπο των καθαρών κερδών διατίθεται με απόφαση της Γενικής Συνέλευσης. ΚΕΦΑΛΑΙΟ Ζ ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ Άρθρο 30 . Κάλυψη Κεφαλαίου. Το Κεφάλαιο της Εταιρείας που ανέρχεται σύμφωνα με το άρθρο 7 του παρόντος σε 10.000.000 δραχμές, αναλαμβάνεται και καταβάλλεται ολόκληρο από το Οικονομικό Πανεπιστήμιο Αθηνών. Άρθρο 31 . Δάνεια. Το Οικονομικό Πανεπιστήμιο Αθηνών μπορεί να χορηγεί δάνεια στην Εταιρεία με τον εκάστοτε ισχύοντα τραπεζικό τόκο ανοικτού λογαριασμού. Άρθρο 32 1.Τα μέλη του πρώτου Διοικητικού Συμβουλίοιυ ορίζονται με απόφαση της Συγκλήτου του Οικονομικού Πανεπιστημίου Αθηνών εντός δύο (2) μηνών από τη δημοσίευση του διατάγματος αυτού. 2.Η θητεία του πρώτου Διοικητικού Συμβουλίου λήγει την 31 η Δεκεμβρίου του επόμενου έτους από τη συγκρότησή του. Το Διοικητικό Συμβούλιο υποχρεούται πριν από τη λήξη της θητείας του να συγκαλέσει Γενική Συνέλευση για την εκλογή του πρώτου οριστικού Διοικητικού Συμβουλίου με τριετή θητεία. Άρθρο 33. Πρώτη Εταιρική χρήση - Ελεγκτές. Η πρώτη Εταιρική χρήση αρχίζει από τη δημοσίευση του παρόντος στην Εφημερίδα της Κυβερνήσεως και λήγει την 31 η Δεκεμβρίου του επόμενου έτους από τη συγκρότηση του Δ.Σ. Ως Ελεγκτές της πρώτης χρήσης διορίζονται με απόφαση του Διοικητικού Συμβουλίου δύο (2) ορκωτοί Ελεγκτές που προτείνονται από το Σώμα Ορκωτών Ελεγκτών. Άρθρο 34. Για θέματα που δεν ρυθμίζονται από αυτό το καταστατικό εφαρμόζεται ο κωδ. Ν. 2190/1920 και η υπόλοιπη ισχύουσα νομοθεσία. Άρθρο 35. Εσωτερικός Κανονισμός. Με τον Εσωτερικό Κανονισμό λειτουργίας της Εταιρείας ο οποίος καταρτίζεται από το Διοικητικό Συμβούλιο (Δ.Σ.) και εγκρίνεται από τη Γενική Συνέλευση (Γ.Σ.), ορίζονται οι υπηρεσιακές μονάδες της Εταιρείας, η διάρθρωση και οι αρμοδιότητές τους, οι οργανικές θέσεις, οι βαθμοί και τα τυπικά προσόντα πρόσληψης σ αυτές, οι κανόνες που διέπουν γενικά την υπηρεσιακή κατάσταση και πειθαρχία του προσωπικού της Εταιρείας καθώς και τις αποδοχές του με πνεύμα απλότητας, οικονομίας και ασκήσεως λειτουργήματος. Άρθρο 36 . Διοίκηση και Διαχείριση. Οι πράξεις διοικήσεως και διαχειρίσεως των οργάνων της Εταιρείας διέπονται από τις αρχές της δημοσιότητας, της αιτιολογίας και της αποδοτικότητας. Άρθρο Τρίτο. Η ισχύς του διατάγματος αυτού αρχίζει με τη δημοσίευσή του στην Εφημερίδα της Κυβερνήσεως. Στον Υπουργό Εθνικής Παιδείας και Θρησκευμάτων αναθέτουμε τη δημοσίευση και εκτέλεση του παρόντος διατάγματος.